b'\n_START_ARTICLE_\nSuvalkai\n_START_SECTION_\nSuvalk\xc5\xb3 lietuviai\n_START_PARAGRAPH_\nBaranove, netoli Suvalk\xc5\xb3, gim\xc4\x97 lietuvi\xc5\xb3 poetas Juozas Naru\xc5\xa1evi\xc4\x8dius (1890\xe2\x80\x931940). Suvalk\xc5\xb3 mieste gim\xc4\x97 dirigentas ir pianistas Aleksandras Ku\xc4\x8di\xc5\xabnas (1914\xe2\x80\x932002), Andrius Matulevi\xc4\x8dius (1897\xe2\x80\x931959)\xc2\xa0\xe2\x80\x93 Kauno medicinos instituto docentas; mir\xc4\x97 lietuvi\xc5\xb3 poetas Jonas U\xc5\xbeupis (1848\xe2\x80\x931917); palaidotas varpininkas ir knygne\xc5\xa1ys Juozas Kaukas (1862\xe2\x80\x931895), u\xc5\xbe \xc5\xa1nipin\xc4\x97jim\xc4\x85 Lietuvos naudai nuteistas mirti Petras Dapkus, Lietuvos partizanai Jurgis Krik\xc5\xa1\xc4\x8di\xc5\xabnas-Rimvydas ir Vytautas Prabulis-\xc5\xbdaibas. Pastariesiems partizanams atminti kapin\xc4\x97se \xc4\xafm\xc5\xabryta paminklin\xc4\x97 lenta. Gr\xc4\xaf\xc5\xbe\xc4\x99s i\xc5\xa1 Sibiro tremties, 1872\xc2\xa0m. Suvalkuose gyveno 1863\xc2\xa0m. sukilimo dalyvis Jok\xc5\xabbas Gei\xc5\xa1toras. Miesto kal\xc4\x97jime kal\xc4\x97jo \xc5\xbeinomos Lietuvos asmenyb\xc4\x97s: Zigmas Angarietis, Vincas Mickevi\xc4\x8dius-Kapsukas, Leonas Pr\xc5\xabseika, Motiejus Simonaitis, Pijus Grigaitis, Juozas Rim\xc5\xa1a, Kostas Cibulskas. XIX a. pab.\xc2\xa0\xe2\x80\x93 XX a. pr. mieste tur\xc4\x97jo savo dirbtuves garsus ba\xc5\xbeny\xc4\x8di\xc5\xb3 meistras Adomas Karalius, kil\xc4\x99s i\xc5\xa1 \xc5\xa0aki\xc5\xb3 parapijos Bried\xc5\xbei\xc5\xb3 kaimo. Dirbtuv\xc4\x97se buvo pagaminti Bagotosios \xc5\xa0v. Antano Paduvie\xc4\x8dio, Bir\xc5\xa1tono \xc5\xa0v. Antano Paduvie\xc4\x8dio ir kit\xc5\xb3 ba\xc5\xbeny\xc4\x8di\xc5\xb3 altoriai. Iki perkeliant dirbtuves \xc4\xaf Marijampol\xc4\x99 Adomas Karalius darbavosi kartu su \xc5\xbeinomu skulptoriumi Antanu Aleksandravi\xc4\x8diumi. Iki I pasaulinio karo mieste veik\xc4\x97 Suvalk\xc5\xb3 lietuvi\xc5\xb3 draugija Vienyb\xc4\x97.\n_START_SECTION_\nGeografija\n_START_PARAGRAPH_\nMiestas \xc4\xafsik\xc5\xabr\xc4\x99s S\xc5\xabduvos auk\xc5\xa1tumoje, Suvalkijos etnografiniame regione netoli Lietuvos, Baltarusijos ir Rusijos (Karaliau\xc4\x8diaus kra\xc5\xa1to). Per miest\xc4\x85 eina Via Baltica kelias ir Rail Baltica gele\xc5\xbeinkelio trasa.\n_START_SECTION_\nEkonomika\n_START_PARAGRAPH_\nPagrindin\xc4\x97 pramon\xc4\x97\xc2\xa0\xe2\x80\x93 maisto apdirbimas, pjautin\xc4\x97 mediena, tekstil\xc4\x97 ir audiniai, statybin\xc4\x97s med\xc5\xbeiagos. Nema\xc5\xbeai miesto \xc4\xafmoni\xc5\xb3 eksportuoja savo produkcij\xc4\x85 \xc4\xaf \xc4\xafvairias Europos \xc5\xa1alis, gauna ISO prekybos pa\xc5\xbeym\xc4\x97jimus, gauna vietinius ir tarptautinius apdovanojimus u\xc5\xbe vykdom\xc4\x85 veikl\xc4\x85. Did\xc5\xbeiausios miesto \xc4\xafmon\xc4\x97s yra ANIMEX pauk\xc5\xa1tynas, Sudowia pieno produkt\xc5\xb3 pramon\xc4\x97s \xc4\xafmon\xc4\x97, Lactopol pieno milteli\xc5\xb3 gamintojai, Sido&Partner kavos prekyba ir tiekimas, MALOW metalini\xc5\xb3 bald\xc5\xb3 gamintojai, Forte bald\xc5\xb3 gamintojai, Atlas-Wigry statybini\xc5\xb3 med\xc5\xbeiag\xc5\xb3 tiek\xc4\x97jai, Kruszbet betono gamintojai ir tiek\xc4\x97jai, AQUAEL mineralinio vandens gamintojas, MISPOL m\xc4\x97sos konserv\xc5\xb3 gamintojai. \xc5\xa0alia miesto yra Suvalk\xc5\xb3 v\xc4\x97jo mal\xc5\xabn\xc5\xb3 parkas.\n_START_SECTION_\nPrekyba\n_START_PARAGRAPH_\nPagrindiniai miesto prekybos centrai ir parduotuv\xc4\x97s \xc4\xafsik\xc5\xabrusios ul. Noniewicza ir Pasa\xc5\xbc Grande-Synthe gatv\xc4\x97se. Mieste yra du turg\xc5\xabs: ul. 1 Maja (Gegu\xc5\xbe\xc4\x97s 1-osios) ir ul. Baka\xc5\x82arzewska (Bakalariavos) gatv\xc4\x97se. Pirmasis miesto prekybos centras buvo TIP, \xc5\xa1iuo metu vadinasi Biedronka. XX a. 10 de\xc5\xa1imtmetyje mieste buvo \xc4\xaf\xc5\xbeymi Eden laikrod\xc5\xbei\xc5\xb3 parduotuv\xc4\x97. Mieste veikia Tesco, OBI, Stokrotka, Lidl ir Carrefour prekybos centrai. Mieste yra 13 prekybos centr\xc5\xb3. Did\xc5\xbeiausi prekybos centrai yra DH Wigry ir DH Alfa, dar vadinamas Pasa\xc5\xbc Handlowy Arkadia. 2010\xc2\xa0m. gegu\xc5\xbe\xc4\x97s 26 d. mieste atidarytas Suwa\xc5\x82ki Plaza prekybos centras.\n_START_SECTION_\nKeliai\n_START_PARAGRAPH_\nMiest\xc4\x85 kerta Via Baltica  kelias ir per dien\xc4\x85 \xc5\xa1iuo keliu prava\xc5\xbeiuoja apie 4,500 transporto priemoni\xc5\xb3. D\xc4\x97l didelio neigiamo poveikio miesto gyventoj\xc5\xb3 sveikatai ir aplinkai prad\xc4\x97tas tiesti Suvalk\xc5\xb3 aplinkkelis. Per miest\xc4\x85 taip pat eina vaivadijos kelias Nr., vaivadijos kelias Nr. ir vaivadijos kelias Nr.\n_START_SECTION_\nGele\xc5\xbeinkelis\n_START_PARAGRAPH_\nMieste yra Suvalk\xc5\xb3 gele\xc5\xbeinkelio stotis per kuri\xc4\x85 eina Sokulkos-Suvalk\xc5\xb3 gele\xc5\xbeinkelio linija, Mockavos-Suvalk\xc5\xb3 gele\xc5\xbeinkelio linija ir Al\xc4\x97ckos-Suvalk\xc5\xb3 gele\xc5\xbeinkelio linija. Per miest\xc4\x85 eis planuojama Rail Baltica gele\xc5\xbeinkelio linija.\n_START_SECTION_\nAutobusai\n_START_PARAGRAPH_\nI\xc5\xa1 miesto autobusai tiesioginiais mar\xc5\xa1rutais va\xc5\xbeiuoja \xc4\xaf Var\xc5\xa1uv\xc4\x85, Balstog\xc4\x99, Ol\xc5\xa1tyn\xc4\x85, Gdansk\xc4\x85, Luk\xc4\x85, Krokuv\xc4\x85, Liublin\xc4\x85, Lom\xc5\xbe\xc4\x85, L\xc4\x97ci\xc5\xb3, Al\xc4\x97ck\xc4\x85, Augustav\xc4\x85, Geldap\xc4\x99, Grajev\xc4\x85 ir Seinus.\n_START_SECTION_\nOro transportas\n_START_PARAGRAPH_\nMieste yra Suvalk\xc5\xb3 aerodromas ir veikia Suvalk\xc5\xb3 aeroklubas. Iki 2013\xc2\xa0m. planuojama nutiesti 1400\xc2\xa0m. ilgio nusileidimo tak\xc4\x85, pastatyti keleivi\xc5\xb3 laukimo sal\xc4\x99, kuri priimt\xc5\xb3 apie 10,000 keleivi\xc5\xb3 per metus, \xc4\xafkurti l\xc4\x97ktuv\xc5\xb3 bak\xc5\xb3 papildymo terminal\xc4\x85, valdymo bok\xc5\xa1t\xc4\x85, stov\xc4\x97jimo aik\xc5\xa1teles ir parduotuves. Aerodromas gal\xc4\x97t\xc5\xb3 priimti l\xc4\x97ktuvus, kurie talpina iki 70 keleivi\xc5\xb3.\n_START_SECTION_\nKult\xc5\xabra\n_START_PARAGRAPH_\nDaugiausiai miesto kult\xc5\xabrini\xc5\xb3 rengini\xc5\xb3 organizuoja miesto regioninis kult\xc5\xabros centras ir jaunimo kult\xc5\xabros namai. Yra regioninis muziejus, kuriame yra religini\xc5\xb3 eksponat\xc5\xb3 i\xc5\xa1 XVI a.-XVII a. Suvalk\xc5\xb3 miesto dienos yra \xc5\xa1ven\xc4\x8diamos kiekvien\xc5\xb3 met\xc5\xb3 gegu\xc5\xbe\xc4\x97s 26 ir 28 dienomis. Mieste pavasariais vyksta tautini\xc5\xb3 \xc5\xa1oki\xc5\xb3 festivaliai. Taip pat vyksta Suvalk\xc5\xb3 Bliuzo festivaliai. Mieste kiekvien\xc5\xb3 met\xc5\xb3 rugs\xc4\x97jo m\xc4\x97nes\xc4\xaf po atviru dangumi vyksta Teatr-Akcje festivalis. Kas kelerius metus mieste rengiamas tarptautinis \xc5\xa1oki\xc5\xb3 festivalis \xc5\xbdrudliska (\xc5\xa0altin\xc4\x97lis). 2004\xc2\xa0m. gruod\xc5\xbeio 22 d. buvo sukurtas Suvalk\xc5\xb3 miesto himnas.\n_START_SECTION_\nTurizmas\n_START_PARAGRAPH_\nMieste yra turist\xc5\xb3 lankoma Arkadijos lag\xc5\xabna, prie kurios \xc4\xafrengti papl\xc5\xabdimiai. Miestas \xc4\xafsik\xc5\xabr\xc4\x99s netoli Vygri\xc5\xb3 nacionalinio parko ir Suvalk\xc5\xb3 kra\xc5\xa1tovaizd\xc5\xbeio parko. Mieste \xc4\xafrengta nema\xc5\xbeai p\xc4\x97s\xc4\x8di\xc5\xb3j\xc5\xb3 ir dvira\xc4\x8di\xc5\xb3 tak\xc5\xb3. Mieste yra turizmo informacijos centras.'